‘તેત્રીશ વર્ષની કુંવારી યુવતી તરીકે હું જ્યાં જ્યાં જાઉં છું ત્યાં અંદરોઅંદર આવી જ ચર્ચાઓ થાય છે – થાય જ ! મારે કાને પણ આવે !’ તેમણે કહ્યું હતું; ‘પણ મને સમજવાની કોઈએ કોશિશ નથી કરી. મારી તેત્રીશ વર્ષની ઉંમર અને કુંવારાપણાની વાત જાણી, સાંભળી, દરેક મને નોકરી પર રાખી લ્યે છે પરંતુ પછી સૌ મારો શારીરિક લાભ ઉઠાવવાના પ્રયત્નમાં લાગી જાય છે અને છેવટે મારે નોકરી છોડવી પડે છે. તમે આજે નિખાલસતાપૂર્વક ચર્ચાતા મારા ચારિત્ર્ય અંગે પ્રશ્નો કર્યા. મારી ઉંમર અને ‘કુંવારી’ સાંભળતાં જ દરેકની દષ્ટિમાં લોલુપતા આવી જાય છે. આજે ભલે તમે મને કોઈ કુંવારી યુવતી જવાબ ન આપી શકે કે ગુસ્સે થઈ જાય તેવા પ્રશ્નો કર્યા પરંતુ તમારી આંખોમાં તમારા સંવેદનશીલ હૈયાની પારદર્શકતા દેખાય છે. તેમાં લોલુપતા નથી, મને ભોળવવાનો પ્રયત્ન નથી, છે માત્ર મને સમજવાની નિર્દોષતા – તો સાંભળો….’